Myška Sofi 3
Nezábudkové jazero

Vyšlo aj v tlačovej podobe

Objednať môžete na
www.albatrosmedia.sk

Poppy Greenová

Myška Sofi 3: Nezábudkové jazero – e-kniha

Copyright © Albatros Media a. s., 2024

Všetky práva vyhradené.
Žiadna časť tejto publikácie nesmie byť rozširovaná
bez písomného súhlasu majiteľov práv.

1. kapitola

Myší život

Myška Sofi poskakovala okolo okrúhleho stola vyrobeného z hríba. Ku každému zo štyroch tanierikov položila lyžičku vyrezanú z konárika.

„Servítka patrí vľavo, Winston,“ pripomenula bračekovi. Práve prestierali stôl na večeru. „A lyžička patrí vpravo.“

„Dobre, Sofi,“ odvetil Winston.

„Počkať, ktorá strana je ľavá?“

Sofi mu to trpezlivo ukázala. Zhlboka sa nadýchla. Pošteklilo ju v ňufáčiku a fúziky sa jej zachveli od nadšenia. Myší dom v dutine veľkého duba naplnila úžasná vôňa.

Sofin ocko George stál pri sporáku. Vo veľkom hrnci miešal reďkovkovú polievku.

Sofina mamička Lily nazrela do rúry. Skúšala nový recept na ďatelinovo-borievkový koláč.

Sofi k nej podišla, aby si koláč takisto obzrela. „Mali by sme ho ochutnať, skôr než ho pridáš do ponuky vo svojej pekárni,“ povedala a sladko sa na mamičku usmiala. „Čo povieš?“

Lily Myšiaková vlastnila jedinú pekáreň v Borovicovom hájiku. Bola známa chutným pečivom a koláčikmi, často s nečakanými prísadami.

Mama Lily sa na Sofi pobavene usmiala. „Samozrejme,“ pritakala. „Všetci z koláča ochutnáme, ale až po večeri.“

Onedlho bola polievka hotová. Ocko George ju ponaberal do misiek z orechových škrupiniek a všetky štyri myšky si sadli k piatkovej večeri.

Ako tak sŕkali polievku, Sofi a Winston rozprávali rodičom o svojom zaujímavom týždni v škole. Pani učiteľka Múdra zo základnej školy pri Striebornom jazere dala žiakom zábavnú domácu úlohu.

„Musíme si pripraviť prezentáciu o vlastnom druhu,“ vysvetľovala Sofi. „Žabky nám porozprávajú o žabách. Vtáčiky o vtákoch a my myšky o myšiach. Na budúci týždeň budeme svoje projekty prezentovať celej triede. Naučíme sa tak viac jeden o druhom.“

Winstonov pohľad sa rozšíril nadšením. „A keďže sme obaja myšky, ja a Sofi budeme na projekte pracovať spolu,“ tešil sa.

Winston mal šesť rokov. Nedávno začal chodiť do školy.

„Winston navrhol, aby sme povedali, že myši sú vrtké a dokážu sa veľmi rýchlo dostať z miesta na miesto,“ vysvetľovala Sofi.

„Sofi zasa povedala, že by sme mali porozprávať o tom, že sme drobní a dostaneme sa do malých priestorov,“ zapojil sa Winston.